FI Euroopan unionin virallinen lehti CE 84/565

(2004/C 84 E/0643)

KIRJALLINEN KYSYMYS E-0289/04

esittäjä(t): Marco Cappato (NI), Marco Pannella (NI), Maurizio Turco (NI), Emma Bonino (NI), Gianfranco Dell'Alba (NI), Benedetto Della Vedova (NI) ja Olivier Dupuis (NI) komissiolle

(6. helmikuuta 2004)

Aihe: Kulttuurien tuhoaminen Kiinassa

Strasbourgissa 13. tammikuuta 2004 kulttuurin monimuotoisuutta koskevasta Pretsin mietinnöstä käydyssä keskustelussa pitämässään puheenvuorossa komission jäsen Viviane Reding ilmaisi tyyty- väisyytensä siihen, että EU oli ”voittanut taistelun” koskien kansainvälisen välineen perustamista kulttuurisen monimuotoisuuden säilyttämiseksi Unescon yleiskokouksessa, jossa EU:n aloite oli Kiinan tuen varassa. ”Lisäksi kiinalaiset tukevat meitä Unescossa. Puhuimme myös koulutuksesta, ja kaikki tämä Kiinan kaltaisen valtavan maan kanssa, joka luottaa Euroopan apuun kulttuurisen monimuotoisuutensa säilyttämiseksi …” Komission jäsen Reding kehotti myös parlamenttia pohtimaan näkökohtia, ”joita tässä tulevassa sopimuksessa ehkä kehitetään kumppaneidemme huolenaiheiden kuuntelemiseksi …”.

Kiinan kommunistinen hallitus on järjestelmällisesti viiden viime vuosikymmenen ajan harjoittanut kulttuurien tuhoamisen politiikkaa vähemmistökansoja, kuten tiibetiläisiä ja uigureita, kohtaan muun muassa kiinalaistamalla väkisin uigurinimiä, lopettamalla uigurin kielen opetuksen ylemmän asteen oppilaitoksissa, tuhoamalla uigurien kultturiperinnön Kashgarissa ja monissa muissa kaupungeissa, polttamalla kymmeniätuhansia uigurinkielisiä kirjoja, muuttamalla väkisin uigurin kielen kirjaimiston kolme kertaa neljän vuosikymmenen aikana ja syrjimällä uigurinkielisiä kouluja kiinankielisiin kouluihin verrattuna; tässä vain muutamia esimerkkejä.

Kuinka komissio aikoo varmistaa, että tuleva kulttuurin moninaisuutta koskeva Unescon yleissopimus on tehokas väline tällaisten vakavien rikosten, kuten poliittisen elämän ja kulttuurien tuhoamisen, torjumiseksi?

Onko komissio sitä mieltä, että Kiinan kanssa toteutetun tehostetun kulttuuriyhteistyön puitteissa ja asiasta saatavilla olevan tiedon perusteella Kiinassa meneillään olevan kulttuurien tuhoamisen laajuudesta ja muodoista olisi tehtävä alustava tutkimus, jotta varmistetaan, että EU:n ja Kiinan välinen kulttuuriyhteistyö ei missään tapauksessa lisää suoraan tai välillisesti kiinalaisten kansojen kulttuurista vieraannuttamista ja laitonta kiinalaistamista?

Christopher Patteriin komission puolesta antama vastaus

(23. maaliskuuta 2004)

Komissio pitää ihmisoikeustilannetta koko maailmassa hyvin tärkeänä asiana, ja tähän sisältyy kulttuurin monimuotoisuuden kunnioittaminen sellaisissa valtioissa kuin Kiinassa. Ilmaisunvapauteen, kokoontumisvapauteen ja uskonnonvapauteen liittyvät oikeudet sekä vähemmistöjen kulttuurisen, kielellisen ja uskonnollisen identiteetin säilyttäminen Kiinassa, ja erityisesti Tiibetissä ja Xinjiangissa, ovat korkealla sijalla esityslistalla säännöllisesti EU:n ja Kiinan välillä käytävässä ihmisoikeuksia koskevassa vuoropuhelussa sekä muissa korkean tason virkamiestapaamisissa Kiinan kanssa.

YK:n kasvatus-, tiede- ja kulttuurijärjestö Unesco käynnisti lokakuussa 2003 yksimielisyydessä Unescon jäsenten suuren enemmistön kanssa, näiden joukossa Kiina, neuvottelut, joiden tavoitteena oli kulttuurisisältöjen ja taiteellisen ilmaisun monimuotoisuuden suojelua koskevan yleissopimuksen hyväksyminen syksyllä 2005. Tällainen sopimus on jatkoa marraskuussa 2001 hyväksytylle kulttuurin monimuotoisuutta koskevalle Unescon yleismaailmalliselle julistukselle ja toimintasuunnitelmalle, ja se pohjautuu edelleen viimeksi mainittujen välineiden tavoin vankasti ihmisoikeuksiin. Sopimuksen tavoitteena on kulttuurisen monimuotoisuuden edistäminen kaikissa muodoissaan, mukaan luettuna vähemmistöjen oikeuksien edistäminen varmistaen samalla, ettei mikään valtio käytä väärin argumenttia kulttuurin monimuotoisuuden säilyttämisestä ihmisoikeuksien vastaisten politiikoiden hyväksymiseksi ja toteuttamiseksi. Näin ollen komissio on perustanut sisäisen työryhmän varmistamaan koordinoidun lähestymistavan neuvoteltaessa kulttuurin monimuotoisuutta koskevasta Unescon sopimuksesta.

EU:n ja Kiinan välisen yhteistyön vahvistamisessa otetaan luonnollisestikin huomioon Kiinan kulttuurinen monimuotoisuus, eikä sitä pitäisi ymmärtää väärin suorana tai epäsuorana tukena millekään toimille, jotka riistävät vähemmistöiltä heidän luovuttamattomia oikeuksiaan.

Pekingin edustustojen johtajien puolivuosittaiset kertomukset ovat tärkeitä asiakirjoja EU:n vähemmistöjä koskevasta politiikasta päätettäessä. Nämä kertomukset tarjoavat säännöllisesti päivitettyä tietoa tilanteesta, ja niissä ehdotetaan EU:lle eri toimintavaihtoehtoja.